Sakeliga wil ook hof toe oor ‘rasteikens’-wetPiet le Roux (Foto: Facebook) Sakeliga het gesê hy berei litigasie voor rakende die Wysigingswetsontwerp op Diensbillikheid en sal ook met ander organisasies skakel wat dit doen. Pres. Cyril Ramaphosa het die Wysigingswetsontwerp onderteken. “Die wysigingswet laat die regering toe om demografiese kwotas aan private werkgewers voor te skryf, ongeag of hulle met die staat sake doen,” sê Piet le Roux, hoof van Sakeliga. “Dat die voorskrifte voorlopig beperk sal word tot maatskappye met 50 of meer werknemers, is geen rede tot troos nie, aangesien dit bloot neerkom op die stuksgewyse instelling van ’n fundamenteel onaanvaarbare beleid wat uiteindelik na werkgewers wat onder laer drempels val, uitgebrei sal word.” Le Roux meen die regsproses sal waarskynlik ’n uitgerekte aangeleentheid wees. “In hierdie stadium is geen regulasies al gepubliseer om spesifieke uitvoering aan die wet te gee nie. “Sakeliga moedig werkgewers aan om waarde-gefokusde indiensneming te handhaaf, ongeag ras, eerder as om aan fundamenteel onkonstitusionele en skadelike wetgewing te voldoen. “Ons herhaal ons standpunt dat dit besighede se konstitusionele plig is om skadelike staatsinmenging in die openbare belang teen te staan.” Solidariteit het ook bekend gemaak dat vir “ ŉ enorme regstryd” gereedmaak rakende die nuwe wet. Solidariteit het reeds in Augustus verlede jaar aan die president geskryf en daarop gewys dat die wysigings aan dié wet ongrondwetlik is. Die vakbond sê hy het ook ŉ regsopinie verkry wat dit bevestig en dat Solidariteit voorleggings in hierdie verband aan die parlement gemaak het. Volgens Solidariteit verleen hierdie wetgewing drakoniese rassemagte aan die minister. Solidariteit se regspan het derhalwe reeds begin voorberei vir litigasie en het aangedui dat hy sy hofstukke binnekort sal beteken. “Die minister kan nou sentrale rassebeplanning op grond van eie diskresie doen. Dit sal die mees ingrypende rasmanipulerende wetgewing ter wêreld wees. Na verwagting sal die private sektor die voorbeeld van die staat moet volg. Private ondernemings sal staatsbestuurde rasse-ondernemings word,” het dr. Dirk Hermann, bestuurshoof van Solidariteit, gesê. “Hierdie wet, wat rasteikens op sektore afdwing, sal rampspoedige gevolge vir ons ekonomie inhou. Nuwe definisies van ‘aangewese werkgewers’ gaan klein ondernemings dwing om klein te bly en duisende werke kos.”